Rikunarita-ORG/Wikinium huggingface dataset:
# 齊東昏侯

| 東昏侯 |
| --- |
| **名諱** | **蕭寶卷** |
| **生卒** | 永明元年至永元三年 |
| **在位** | 永泰元年至永元三年 |
| **政權** | 蕭齊 |
| **先君** | 父齊明帝 |
| **嗣君** | 弟齊和帝 |
| 年號 |
| 永元 |

**齊廢帝東昏侯**諱寶卷，字智藏，明帝第二子也。本諱明賢，明帝輔政後改焉。建武元年，立為皇太子。

永泰元年七月，明帝崩，以太子立。遺詔委徐孝嗣、江祏、祏弟祀、帝舅劉暄、始安王遙光、蕭坦之及陳顯達、崔惠景等諮政。至是祏、祀、暄、遙光、孝嗣、坦之等更直內省，分日帖敕。帝動止關諮，稍欲行意，常裁折之，深忿之。蕭衍刺雍州，聞之，謂張弘策曰：「一國三公猶不堪，況六貴同朝，勢必相圖，亂將作矣。」

十一月，立皇后褚氏。明年正月，大赦，改元永元。四月，立皇太子誦。

七月，帝失德浸彰，祏議廢帝，祀勸祏立始安王。祏意回惑，以問坦之。坦之時居母喪，不肯祏議，遂還宅行喪。暄忌失元舅之尊，不同祏議；故遲疑久不決。遙光怒，遣左右刺暄於青溪橋。暄覺之，遂發祏謀，帝命袁文曠誅祏、祀兄弟。八月，遙光據東府反，都下戒嚴，遣坦之討，斬之。九月，祏等既敗，帝自是無所忌憚。遙光死二十餘日，殺坦之、曹武，又殺暄。十月，賜藥孝嗣、沈文季。

十一月，顯達聞帝戮顧命大臣，懼禍，舉兵反於尋陽，敗胡松於採石。十二月攻建康，顯達戰死西州，亂平。

二年正月裴叔業懼，以壽春降魏。三月，命慧景攻壽春。慧景於廣陵反，舉兵內向。命左興盛督水軍，王瑩屯軍北籬門禦之。慧景至，瑩等敗績。慧景入建康，臺城內閉門拒守。衍兄懿興兵入援。四月，慧景棄眾走，斬之。以懿為尚書令。

七月夜，宮內火，唯東合內明帝舊殿數區及太極以南得存，餘皆蕩盡。

懿有大勳，帝忌其威權。嬖臣茹法珍等知上意，譖懿，十月賜懿與弟暢死。懿曰：「家弟在雍。」帝深憂之，十一月使蕭穎胄起兵於荊州討之。衍聞兄弟死，即日建牙集眾，穎胄乃與衍合。十二月，衍起兵於襄陽。次年三月奉南康王寶融即皇帝位于江陵，改元中興，僭封帝為涪陵王。

八月，以李居士總督西討諸軍事，屯新亭。九月，衍至南豫州。居士與衍軍戰於新亭，見敗。十月，王珍國復敗於朱雀航。徐元瑜以東府城降。桓和入衛京師，屯東宮，尋亦降衍，於是閉宮城門自守。城內軍事委珍國，張稷入衛，以稷為副，實甲猶七萬人。

十二月，帝方在含德殿調笙歌，珍國與稷等率兵入殿，弒廢帝，時年十九，斬首送衍。衍以宣德太后令，降東昏侯，廢褚后、太子誦為庶人。衍又縊潘妃，納余妃，誅嬖臣法珍等。有宮人吳氏始孕，匿不言，及生贊，衍以為己子。後奔仕魏，封丹陽王，尚公主。

帝在東宮，便好弄，不喜書學，嘗夜捕鼠達旦，以為笑樂。建武二年，納褚氏為太子妃而無寵。帝謂左右曰：「若得如山陰主無恨矣。」山陰主，明帝長女也，後遂與之為亂。初立，臨喪大笑，以君臣為戲。與左右刀，敕殺諸宰臣，無不如意。性重澀少言，不與朝士接，唯親信閹人及左右御刀應敕等。初任徐世檦為將，凡有殺戮，皆其用命。世檦亦知帝昏縱，密謂其黨法珍、梅蟲兒曰：「何世天子無要人，但阿儂貨主惡耳。」法珍等爭權，以白帝。帝惡其凶強，以二年正月，遣禁兵殺之，世檦拒戰而死。自是法珍、蟲兒用事，並為外監，口稱詔敕；王咺之與相唇齒，專掌文翰。其餘二十餘人，皆有勢力。

顯達事平，帝便自得志，無所忌憚，日日出遊，不欲令人見之，驅斥百姓，唯置空宅而已。常以夜三四更，鼓聲四出，火光照天，幡戟橫路，遇人則立殺之。嘗至沈公城，有孕婦臨產，不能避，因剖腹視其男女。士民震驚，樵蘇絕路。又好擔幢，戴金箔帽，著織成褲褶，乘馬馳驅，晝夜不息。帝有膂力，白虎幢七丈五尺，齒上擔之，折齒不倦。左右隨帝出遊，輒入富室取物蕩盡。百姓困盡，號泣道路。

又信鬼神，迎蔣侯神入宮，晝夜祈禱。慧景事平，遂加位相國，末又號為「靈帝」，車服羽儀，一依王者。宮內遭火後，更起芳樂、芳德、仙華、大興、含德、清曜、安壽諸殿，又別為潘妃起神仙、永壽、玉壽三殿。刻畫雕彩，青灊金口帶，麝香塗壁，錦幔珠簾，窮極綺麗。鑿金為蓮花以貼地，令潘妃行其上，曰：「此步步金蓮也。」與潘妃在宮為戲市。縶役工匠，自夜達曉，猶不副速，乃剔取諸寺佛剎殿藻井、仙人、騎獸以充足之。及衍起兵困臺城，城防巧手，悉令作殿，晝夜不休，金銀雕鏤雜物，督工倍急。騎馬宮殿，遊戲如常。

南齊書曰：「東昏侯亡德橫流，道歸拯亂，躬當翦戮，實啟太平。」

## 家屬

* 父 齊明帝 鸞
* 母 齊明敬皇后 劉惠端

* 后 褚令璩
* 妃 潘玉奴
* 妃 黃淑儀
	+ 子 太子誦
* 妃 余氏
* 宮人 吳氏
	+ 子 魏丹陽王 贊

## 註

## 據

* 蕭子顯：《南齊書·本紀七·東昏侯傳》
* 李延壽：《南史·齊本紀下·廢帝東昏侯》
* 司馬光：《資治通鑒·齊紀八、十》
# 五八八年

公元**五八八年**於諸曆| 干支 | 戊申 |
| 生肖 | 猴 |
| 《民報》軒轅 | 三二八六 |
| 《江蘇》軒轅 | 三〇七九 |
| 唐堯 | 二七四四 |
| 共和 | 一四二九 |
| 孔曆 | 一一三九 |
| 秦曆 | 八〇九 |
| 日本皇紀 | 一二四八 |
| 韓國檀君 | 二九二一 |
| 道曆 | 三二八五 |
| 佛曆 | 一一三二 |
|  回曆  |  九  |
| * 閱
* 論
* 纂
 |

公元**五八八年**者，閏年也，繼五八七年，下五八九年。

## 大事

## 生

## 卒
# 五四九年

公元**五四九年**於諸曆| 干支 | 己巳 |
| 生肖 | 蛇 |
| 《民報》軒轅 | 三二四七 |
| 《江蘇》軒轅 | 三〇四〇 |
| 唐堯 | 二七〇五 |
| 共和 | 一三九〇 |
| 孔曆 | 一千一百 |
| 秦曆 | 七七〇 |
| 日本皇紀 | 一二〇九 |
| 韓國檀君 | 二八八二 |
| 道曆 | 三二四六 |
| 佛曆 | 一〇九三 |
| * 閱
* 論
* 纂
 |

公元**五四九年**者，平年也，繼五四八年，下五五〇年。

## 大事

## 生

## 卒

* 梁武帝
# 胡公滿

**胡公滿**，媯姓，諱**滿**，乃周諸侯陳開國之君。帝舜之後也。

昔舜為庶人時，堯妻之二女，居於潙汭。其後因為媯姓。舜已崩，傳禹天下，而舜子商均封為虞國。夏后氏之時，或失或續。夏代封虞思、虞遂。至於周武王克殷紂，乃復求舜後，得滿，封之於陳，以奉帝舜祀，是為胡公。詩註曰：武王時，帝舜之胄有虞閼父，為周陶正。武王以元女大姬妻其子滿，而封之於陳。都於宛邱之側，與黃帝、帝堯之後，共為三恪。胡公薨，子申公犀即位。

## 據

* 《史記·陳杞世家》
# 魏孝文帝

**魏孝文帝**，名**宏**，後改姓元，北魏獻文帝長子也。

孝文性至孝，善射，好為文。即位之後，祖母馮太后攝政。大興文治，均民田，制戶籍，修明堂辟雍靈臺，舉養老籍田之制。憎國俗之陋，遷都洛陽，冀變舊風，禁胡服胡語。在位二十九年崩，傳位子恪，謚號孝文，廟號高祖。年號延興、承明、太和。

## 據

* 李延壽《北史》
# 釋迦牟尼

**釋迦牟尼**佛，本名**喬達摩·悉達多**，古天竺釋迦族人，迦毗羅衛國太子，佛教之鼻祖也。（釋迦牟尼乃其尊稱，梵字曰𑖫𑖎𑖿𑖧𑖦𑖲𑖡𑖰，蓋「釋迦族之聖賢」也。又稱𑖤𑖲𑖟𑖿𑖠即東土之所謂「佛陀」、𑖥𑖐𑖪𑖯𑖡𑖿即東土之所謂「世尊」等。「佛陀」者，「覺者」之謂也。「悉達多」意謂「一切功德成就」。「喬達摩」乃其宗族名，或譯「瞿曇」，即釋迦族祖先姓也。蓋僧伽羅古謂釋迦牟尼佛曰**瞿曇佛**，南傳上座部多從此名。）

天竺十六國之世，淨飯王取天示國公主曰大幻化夫人，生悉達多太子。（大幻化夫人一名摩耶，梵字𑖦𑖯𑖧𑖯。佛入胎時，夫人有㝱者四：一者、見六牙白象來處胎中。二者、見其自身飛騰虛空。三者、見上高山。四者、見多人眾頂禮圍繞。故語之與淨飯王，王暨夫人偕往藍毘尼園，于無憂樹下生太子。）

是時，有仙人曰阿私陀者往謁王。迄于王宮，喜而復悲，王奇之。仙人謂王曰：「此子殊勝相，必成正覺道、實智慧。然吾今將老死，不得聞其法，是故自歎。」王聞之不悅。

太子年既長大，王築宮三所，又妻之耶輸陀羅公主，晝夜以娛樂之，欲止其出家之意也。年廿九，生子曰羅睺羅。是時，太子出遊園林，見耕人、農夫、老病死者，乃極生憐愍心，慨然長嘆。又聞出家人語沙門道，乃棄世而從之，修梵行。

年三十五，居菩提伽耶，于菩提樹下長座七日，悟得三明四諦，乃證得無上正等正覺，是爲佛陀世尊。

佛法既成，適鹿野苑，以苦、集、滅、道四聖諦告五比丘。比丘聞道，稽首禮佛，是爲僧團之濫觴。由是說法住世四十有五年，居舍衛國祇樹給孤獨園等處，度化衆生。父淨飯王、子羅睺羅等，聞佛法，亦以世尊爲師。

年八十，偕弟子衆至毘舍離國，于拘尸那揭羅城外娑羅雙樹下涅槃。（涅槃者，入滅也，梵字曰𑖡𑖰𑖨𑖿𑖪𑖯𑖜，功德圓滿而捨壽離世之謂。）遺訓曰：「自洲以自依、法洲以法依、不異洲不異依，謂內身身觀念住，精勤方便，正智正念，調伏世間貪憂。」

## 十大弟子

佛陀與弟子群像
舍利弗
智慧第一。
大目犍連
神通第一。
大迦葉
頭陀第一。或曰摩訶迦葉。增一阿含經三曰：「十二頭陀難得之行，所謂大迦葉比丘是。」
玄應音義二十四曰：「梵言迦葉波。迦葉，此云光。波，此云飲。」慧苑音義上曰：「迦葉，具云迦攝波，此曰飲光，斯則一家之姓氏。」
須菩提
解空第一。
富樓那
說法第一。
摩訶迦旃延
論義第一。
阿那律
天眼第一。
優波離
持律第一。
羅睺羅
密行第一。在胎六年，生於成道之夜。年十五出家，舍利弗為和上，而彼為沙彌，逐成阿羅漢果。
後於法華會上迴於大乘，受蹈七寶華如來之記別。且以生於阿修羅王障蝕月，故曰羅睺羅。
阿難
多聞第一。或曰阿難陀，斛飯王之子也。生於佛成道之夜，佛壽五十五，年廿五出家，從侍佛陀廿五載，受持一切佛法。
見中阿含第八侍者經，智度論三，文句二之上，阿彌陀經慈恩疏上。增一阿含經三曰：「我聲聞中，第一比丘，知時明物，所至無疑，所憶不忘，多聞廣遠，堪忍奉上，所謂阿難比丘是。」
## 據

* 《佛所行讚》
* 《雜阿含經·三七九·轉法輪經》
* 《雜阿含經·六二七》
# 魏孝武帝

**魏孝武帝**，諱**修**，字**孝則**，北魏孝文帝之孫，廣平王懷之子也。北魏皇帝。

初封平陽王，性沈靜少言，好武事。高歡入洛，廢恭、朗，立之。永熙末歡自晉陽舉兵向洛，帝奔長安，是為西魏，為宇文泰所弒。謚號**孝武**，東魏稱**出帝**，在位三年，年號太昌、永興、永熙。

## 據

* 魏收《魏書》
# 俞大猷

**俞大猷**字**志輔**，别號**虛江**，福建晉江人。大猷貎樸，辭蹇，忠誠自許，動擬古人。少好讀書。爲諸生時，從王宣、林福、趙本學，授易，得蔡清之傳，而本學能即易衍兵。嘗謂兵法之數起五，猶人身有五體，雖將百萬之兵，可使合爲一人也已。又從李良欽學劍，家貧屢空，意常豁如。

父殁，棄諸生嗣世職，舉嘉靖十四年武會闈第五人。時毛伯溫征安南，上書，陳方略，請從軍。擢正千戸，守禦金門。軍民囂訟難治，大猷導以禮讓，訟爲衰止。

二十一年，俺答大入山西，詔天下舉武勇士。御史上其名兵部，會伯溫爲尚書，送之宣大總督翟鵬所。召見論兵事，大猷屢折鵬。鵬謝曰：「吾不當以武人待子。」下堂，禮之，驚一軍，然亦不能大用。大猷辭歸，伯溫復爲請授汀漳守備。蒞武平，作讀易軒，與秀士講易論文，而日教武士撃劍，連破海冦康老等，俘斬三百餘人。陞廣東都司僉書，平新興陽春恩，平陽江四縣峝冦。

二十八年，閩海冦張甚。巡按朱紈奏，遷福建，爲備倭都指揮。會安南叛將范子儀入冦，欽廉兩廣巡撫歐陽必進奏留廣東。臨行，新興人扯衣遮擁奪肩輿，不得發者累日。乃單騎，夜半從間去。用舟師邀擊，俘斬千餘級。子儀遁還海東。大猷檄莫浤翼，捕之，函首以獻。事平，嚴嵩抑其功不叙，但賚銀五十兩而已。是年，瓊州五指山諸黎共反。必進復檄大猷討，而朝議設叅將於崖州，即以大猷任之。擒斬賊五千三百有竒，招降者三千七百。大猷言於必進曰：「黎亦人也，率數年一反一征，豈上天生人意。宜建城設市，用漢法雜治之。」必進納其言，大猷乃單騎入峝，與黎定要約。海南遂安。

三十一年，倭冦浙中，諸郡急。遂改浙東叅將。提督王忬議招撫。大猷曰：「明公督師滅賊，當堂堂正正爲天下先，大猷請用閩中樓船，爲明公破之。」遂與叅將湯克寛入海撃賊。敗之，乃議逐倭當用樓船出海與戰，整搠河船，防賊入港。計數年之費，爲一大舉，勢可盡絶。忬用樓船屢破倭，而整搠河船之議竟不行。

三十四年，陞南京副縂兵。時松江柘林賊盈二萬，連年不能討。總督張經欲急戰，大猷謂：「急擊必不勝，宜調楚粤兵剿之。」兵未至，朝命侍郎趙文華監軍，怒經不戰，劾其玩冦。頃之兵集，大猷大破賊於王江涇。經亦用河船，計多獲賊，復敗賊陸金壩。奏捷未上，文華劾先至。世宗大怒，論經死，大猷奪職。會倭至日熾，公卿臺諫，皆薦大猷可用。明年起爲浙直總兵，連破賊於吳淞江口、營前、沙茶山諸處。移鎮定海，乗雪焚舟山賊巢。進署都督僉事，復署都督同知。海上無警者二年，而世宗怒王直爲倭嚮導，必欲得而殺之。總督胡宗憲使人誘直，直有歸意，求貢市。副總兵盧鏜請許之。兵部郎唐順之主其說，大猷不可。宗憲竟使鏜迎直。既至，下之獄，俟命。倭怒，宗憲紿之，其黨焚舟走柯梅，人殊死戰，夜乗船入閩。閩巡按將劾宗憲，宗憲委罪於大猷，旨逮詔獄，軍民大譁。大猷笑曰：「吾自處在《中庸》之十四章矣。」至京都，御史周用避正堂館之，諸御史皆來會，曰：「公之功髙，我輩當爲上言之。」徐相階亦爲保持，得發大同立功。大猷謂：「倭東南小醜耳，北敵乃不决之隄。」欲自見生平，而勢位未可爲。乃陳於總督李文進，製獨輪兵車，止可營，行可陣，推挽上下强弩神銃，能擊堅及逺，而簟笰龍盾，敵弓矢弗能加也。文進試之，用車數十輛、步騎數百人，挫敵數萬於安銀堡。遂以其制聞於朝，京師置兵車營自此始也。會湖廣巡按黄光昇言：「大猷用兵如神，不宜置之散地，乞補臣所部裨將。」詔授鎮筸叅將。

四十年，劇盜張璉聚衆數萬，攻陷江閩諸州。詔江、閩、廣三省會征之，用師二十萬，復以爲南贑參將督兵進剿。時三省尚屬胡宗憲節制，悔前失，一聽大猷之所爲。連戰，皆捷。璉就擒。諭散其黨，不戮一人。乗勝攻林朝義，殺賊二千級，論功賜金陞副總兵，鎮守南贑、汀、漳、惠、潮諸郡。尋進縂兵、都督同知。大猷請置縣五嶺間以善後，朝議増置平逺一縣。

四十一年，閩山海冦無慮數十萬。巡撫游震得請以大猷控制全閩、廣、江、湖數道。命未下，其冬倭陷興化城。明年春，大猷馳至，與劉顯、戚繼光滅之。移鎮恵、潮。時海冦吳平與倭通，諸山冦亦起。詔使閩、廣會征。久之，廣兵不至，平遁去。御史論罷大猷，總督吳桂芳疏言：「大猷可以將别將，别將不能將大猷。」遂得留。乃分兵五道征之，俘斬萬餘。會古田酋韋銀豹、黄朝猛入廣西省城，刼藩庫，殺參政。桂芳復請用大猷，詔復都督同知、佩廣西征蠻將軍印，是爲隆慶二年。時總督兩廣譚綸移鎮薊遼，上書乞大猷與同練軍破敵；而繼綸者張瀚，復疏留經略海冦。大猷謂：「當造舟募兵於閩。」瀚曰：「舟成賊遁，奈何？」大猷曰：「其勢擁腫，遁將何之？」明年舟成，旬日三捷，賊首曽一本就擒。兩省論功皆居首。乃移征古田，以十萬人分七哨，誅朝猛，擒銀豹，破堅巢百餘，上功於朝，改縣爲州。陞南京都督僉書。旋移鎮福建。會副使鄧之屏撤禦倭兵以討彭湖，倭突入烽火寨，殺把總，御史論大猷坐免官，大猷終不言之屏。時綸入爲兵部尚書，大猷貽書曰：「某生平志在塞北，而見用江南，乖違本素。今年七十餘，老矣。公許我大受，此其時也。」綸疏起爲後軍都督僉書，以大同制車法上之朝，曰：「禦北之法，非車不足以戰。古人制字，曰軍、曰陣、曰轅之類，無不用車者。馬隆依八陣作偏廂，車偏扁也。《詩》曰：『小戎俴收。』即車之扁小者俴而收之也。蓋取其任載不多，而得便旋之用，火器衣糧之屬皆可具焉。」時王崇古協理戎政，請専委大猷訓練，三年有成，方欲推之九邊，適綸卒，歎曰：「無同吾志者矣。」亦乞歸。

尋卒，賜祭葬，贈左都督。所著有《正氣堂集》及《劍經》行世。子咨臯，官福建總兵。

## 據

## 參

1. 金門都督俞公生祠記
# 李勣

李勣像
**李勣**，字**懋功**，初姓**徐氏**，曹州離狐人。

## 歸唐宿將

勣家富，多僮僕，積粟常數千鐘。與其父蓋皆喜施貸，所周給無親疏之間。隋大業末，韋城翟讓為盜，勣年十七，往從之。說曰：「公鄉壤不宜自剽殘，宋、鄭商旅之會，禦河在中，舟艦相屬，往邀取之，可以自資。」讓然之。劫公私船取財，繇是兵大振。李密亡命雍丘，勣與浚儀王伯當共說讓，推密為主。以奇計破王世充。密署勣右武候大將軍、東海郡公。當是時，河南、山東大水，煬帝令饑人就食黎陽倉，吏不時發，死者日數萬。勣說密曰：「天下之亂本於饑，今若取黎陽粟以募兵，大事濟矣。」密以麾下兵五千付勣，與郝孝德等濟河，襲黎陽，守之。開倉縱食，旬日，勝兵至二十萬。宇文化及擁兵北上，密使勣守倉，周掘塹以自環。化及攻之，勣為地道出鬥，化及敗，引去。

唐武德二年，密歸唐，其地東屬海，南至江，西直汝，北抵魏郡，勣統之，未有所屬。謂長史郭孝恪曰：「人眾土宇，皆魏公有也。吾若獻之，是利主之敗為己功，吾所羞也。」乃錄郡縣戶口以啟密，請自上之。使至，高祖訝無表，使者以意聞。帝喜曰：「純臣也。」詔授黎州總管，封萊國公。賜李姓，附宗正屬籍，徙封曹，給田五十頃，甲第一區。封蓋濟陰王，固辭，改舒國公。詔勣總河南、山東兵以拒王世充。及密以謀反誅，帝遣使示密反狀。勣請收葬，詔從之。勣為密服縗絰，葬訖乃釋。

俄為竇建德所陷，質其父，使復守黎陽。三年，自拔來歸。從秦王世民伐東都，戰有功。東略地至虎牢，降鄭州司兵沈悅。平建德，俘世充，乃振旅還，秦王為上將，勣為下將，皆服金甲，乘戎輅，告捷於廟。蓋亦自洺州與裴矩入朝，詔復其官。又從破劉黑闥、徐圓朗，累遷左監門大將軍。圓朗復反，詔勣為河南大總管，討平之。趙郡王孝恭討輔公祏也，遣勣以步卒一萬度淮，拔壽陽，攻江西賊壁，馮惠亮、陳正通相次潰，公祏平。

## 翼贊兩朝

凌煙閣李勣像
太宗即位，拜并州都督，賜實封九百戶。貞觀三年，為通漠道行軍總管，出雲中，與突厥戰，走之。引兵與李靖合。因曰：「頡利可汗若度磧，保於九姓，果不可得，我若約齎薄之，不戰縛虜矣。」靖大喜，以與己合，於是意決。靖率眾夜發，勣勒兵從之。頡利欲走磧，勣前屯磧口，不得度，由是酋長率部落五萬降於勣。詔拜光祿大夫，行並州大都督府長史。父喪解，奪哀還官，徙封英，治並州十六年，以威肅聞。帝嘗曰：「煬帝不擇人守邊，勞中國築長城以備虜。今我用勣守並，突厥不敢南，賢長城遠矣！」召為兵部尚書，未至，會薛延陀子大度設以八萬騎侵李思摩。詔勣為朔方道行軍總管，將輕騎六千，擊度設青山，斬名王一，俘五萬眾，以功封一子為縣公。

晉王治為皇太子，授詹事，兼左衛率，俄同中書門下三品。帝曰：「吾兒方位東宮，公舊長史，以宮事相委，勿以資屈為嫌也。」後帝自將征高句麗，以勣為遼東道行軍大總管。破蓋牟、遼東、白崖等城，從戰駐蹕山，功多，封一子為郡公。延陀部落亂，詔將二百騎發突厥兵討之，大戰烏德鞬山，破之，降其首領梯真達幹，而可汁咄摩支遁入荒穀，磧北遂定。改太常卿，仍同中書門下三品，復為詹事。

勣既忠力，帝謂可托大事。嘗暴疾，毉曰：「用須灰可治。」帝乃自翦須以和藥。及愈，入謝，頓首流血。帝曰：「吾為社稷計，何謝為！」後留宴，顧曰：「朕思屬幼孤，無易公者。公昔不遺李密，豈負朕哉？」勣感涕，因齧指流血。俄大醉，帝親解衣覆之。帝疾，謂太子曰：「爾於勣無恩，今以事出之，我死，宜即授以僕射，彼必致死力矣！」乃授疊州都督。

高宗立，召授檢校洛州刺史、洛陽宮留守，進開府儀同三司、同中書門下，參掌機密，遂為尚書左僕射。永徽元年，求解僕射，聽之，仍以開府儀同三司知政事。四年，冊進司空。始太宗時，勣已畫象淩煙閣，至是，帝復命圖其形，自序之。又詔得乘小馬出入東、西台，卑官日一人迎送。帝欲立武昭儀為皇后，畏大臣異議，未決。李義府、許敬宗又請廢王皇后。帝召勣與長孫無忌、于志寧、褚遂良計之，勣稱疾不至。帝曰：「皇后無子。罪莫大於絕嗣，將廢之。」遂良等持不可，志寧顧望不對。帝后密訪勣，曰：「將立昭儀，而顧命之臣皆以為不可，今止矣！」答曰：「此陛下家事，無須問外人。」帝意遂定，而王后廢。詔勣、志寧奉冊立武氏。帝東封泰山，為封禪大使，嘗墜馬傷足，帝以所乘馬賜之。

高句麗莫離支男生為其弟所逐，遣子乞師。詔勣為遼東道行軍大總管，率兵二萬討之。破其國，執高藏、男建等，裂其地州縣之。詔勣獻俘昭陵，明先帝意，具軍容告於廟。進位太子太師，增食千一百戶。總章二年卒，年八十六。帝泣下，舉哀光順門，七日不視朝。贈太尉、揚州大都督，謚「貞武」，陪葬昭陵。

## 考據

* (宋) 歐陽修等纂《新唐書/巻九十三》
# 鄭州市

| 鄭州市郑州市 |
| --- |
| 鄭州市之所在 |
| **歸屬：** | 中華人民共和國 |
| **所屬**： | 河南省 |
| **屬地**： | 六區五市一縣 |
| **治所**： | 中原區 |
| **執事**： | 市委書記馬懿 |
| **用語**： | 中原官話 |
| **人口**： | 九百五十六萬九千餘口(二零一五年) |

鄭州市行政區劃圖
**鄭州市**者，河南省之省會也。國家歷史文化名城也，華中之大邑也。處河南省中部偏北，臨河水。轄區六市五縣一，共七千四百四十六餘平方公里，市區乃千十平方公里也，有京廣隴海二路交於市中。抵西元二零一二年，約有口九百一十九萬，居市區者四百四十三萬。語中原官話。

## 它典

* 鄭州市政府
# 李遷哲

**李遷哲**字孝彥，安康人也。世為山南豪族，仕于江左。父元真，梁東梁、衡二州刺史、散騎常侍、沌陽侯。

起家梁文德主帥，轉武賁中郎將。其父刺衡州，留遷哲本鄉，監統部曲事。太清二年，襲爵沌陽侯。大寶元年，遷東梁州刺史、都督東梁洵興等七州諸軍事。及侯景之亂，諸王爭帝，遷哲外禦邊寇，自守而已。

二年，宇文泰遣達奚武、王雄等略地山南，遷哲拒之，軍敗，遂降于武。然猶意氣自若。乃執送京師。泰謂之曰：「何不早歸國家，乃勞師旅。今為俘虜，不亦愧乎？」答曰：「世荷梁恩，未有報效，又不能死節，實以此為愧耳。」泰深嘉之，即拜使持節、車騎大將軍、散騎常侍，封沌陽縣伯。

恭帝初，直州樂熾、洋州田越、金州黃國等連結為亂。泰遣田弘出梁漢，賀若敦趣直谷。熾聞官軍至，乃燒絕棧道，據守直谷，敦眾不得前。泰以遷哲信著山南，乃令與若敦同往經略。熾等或降或獲，尋竝平蕩，乃與若敦南出狥地。遷哲先至巴州，入其郛郭。梁刺史牟安民惶懼，開門請降。安民子宗徹等猶據琵琶城，招諭不下。遷哲攻而克之，斬獲九百餘人。軍次鹿城，城主遣使請降。遷哲謂其眾曰：「納降如受敵，吾觀其使，視瞻猶高，得無詐也？」遂不許之。梁人果於道左設伏，遷哲進擊，破之，遂屠其城，虜獲千餘口。自此巴、濮之民，降款相繼。軍還，泰嘉之。拜驃騎大將軍、加開府儀同三司、直州刺史，即本州也。

恭帝三年正月，令與弘同討信州。軍次并州，梁刺史杜滿各望風送款。進圍疊州，克之，獲刺史冉助國等。凡下十八州，拓地三千餘里。時信州為蠻酋向五子王兵所圍，弘乃遣遷哲赴援。比至，信州已陷。五子王等聞遷哲至，遁走，遷哲入據白帝。若敦等復至，遂共追擊五子王兵，破之。及弘旋軍，泰令遷哲留鎮白帝。屢擊叛蠻，破之，群蠻懾服，皆送糧餼。遣子弟入質者，千有餘家。遷哲乃於白帝城外築城以處之。並置四鎮，以靜峽路，由是州境安息。

周興，明帝元年，都督信臨等七州諸軍事、信州刺史。時蠻蒲微為鄰州刺史，舉兵反。遷哲將討之，諸將以途路阻遠，並不欲行。遷哲怒曰：「蒲微蕞爾之賊，勢何能為。擒獲之略，已在吾度中矣。諸君見此小寇，便有憚心，後遇大敵，將何以戰！」遂率兵七千人進擊之，拔其五城，虜獲二千餘口。二年，進爵西城縣公。武成元年，朝京師。明帝甚禮之，賜甲及莊田等。保定中，授平州刺史。

天和三年，拜大將軍。四年，詔遷哲率金、上等諸州兵鎮襄陽。五年，陳章昭達伐梁，逼江陵，衛公直令遷哲往救焉。會江陵總管陸騰，敗陳軍於江陵外城。昭達壞龍川寧朔堤，引水灌城。遷哲乃先塞北堤以止水，後自帥騎兵出南門，使步出北門，首尾邀擊，陳兵多投水死。俄而大風暴起，遷哲乘闇出兵擊陳營，殺傷甚眾。騰復破昭達於西堤，陳兵乃退。

建德二年，進安康郡公。三年，卒於襄州，時年六十四。贈金州總管，諡曰壯武。長子敬仁，先遷哲卒。第六子敬猷嗣，還統父兵，位儀同大將軍。遷哲弟顯，位上儀同大將軍。

遷哲少修立，有識度，慷慨善謀畫。留本鄉時，年二十，撫馭群下，甚得其情，為鄉里所率服。及戰每率驍勇為前鋒，所在攻戰，無不身先士卒。鎮白帝時，信州先無倉儲，遷哲與軍士共采葛根為糧，時有異膳，即分賜兵士。有疾患者，又親加醫藥。軍士感悅，人思效命。亂平，軍儲亦贍焉。

遷哲累世雄豪，性華侈，能厚自奉養。妾媵至有百數，男女六十九人。緣漢千餘里間，第宅相次。姬人之有子者，分處其中，各有僮僕、侍婢、奄閽守之。遷哲每鳴笳導從，往來其間。縱酒飲燕，盡生平之樂。子孫參見，或忘其年名者，披簿以審之。

《周書》曰：「古人稱仁義豈有常，蹈之則為君子，背之則為小人，信矣。李遷哲、楊幹運、席固之徒，屬方隅擾攘，咸翻然而委質，遂享爵位，以保終始。觀遷哲之對太祖，有尚義之辭；幹運受任武陵，乖事人之道。若乃校長短，比優劣，故不可同年而語矣。」

## 註

## 據

* 姚思廉：《陳書·列傳五·章昭達傳》
* 令狐德棻：《周書·列傳三十·李遷哲傳》
* 李延壽：《北史·列傳五十四·李遷哲傳》
* 司馬光：《資治通鑑·卷一百六十五·梁紀二十一》
* 司馬光：《資治通鑑·卷一百七十·陳紀四》
# 水師

**水師**，今謂之**海軍**。專司水上，備戰於江湖海洋，防衛疆土，掃蕩海寇。水師所用戰艦，分為水面浮舟與水下潛舟，器械遠甚於古之戰艦，能疾行千里而不倦，亦有能潛匿江湖海底，掩蔽於敵視野之外。水師遂分航空戰隊以征空中，陸戰隊則登岸奮戰。

其裝備自古轉變：曩昔帆船槳舟，逐步淘汰；而鐵甲蒸汽，甚或核能推進之鋼鐵巨艦，流為戰事主幹。火炮之威，遠強於古之投石弩矢，射程極遠，破壞極鉅。復有「飛箭」，雖遠必達，飛彈（即導彈）是也。

时至今日，雖世界大戰已息，諸國猶備精銳之水師，備不虞之需。
# 北漢世祖

**北漢世祖神武皇帝**，姓**劉氏**，諱**旻**，後漢高祖母弟也。初名**崇**，為人美鬚髯，目重瞳子。

## 封藩河東

少無賴，嘗黥為卒。高祖事晉為河東節度使，以旻為都指揮使。高祖即帝位，以為太原尹、北京留守、同中書門下平章事。隱帝時，累加中書令。隱帝少，政在大臣，周太祖為樞密使，新討三叛，立大功，而與旻素有隙，旻頗不自安，謂判官鄭珙曰：「主上幼弱，政在權臣，而吾與郭公不叶，時事如何？」珙曰：「漢政將亂矣！晉陽兵雄天下，而地形險固，十州征賦足以自給。公為宗室，不以此時為計，後必為人所制。」旻曰：「子言，乃吾意也。」乃罷上供征賦，收豪傑，籍丁民以益兵。三年，周太祖起魏，隱帝遇弒，旻乃謀舉兵。

周太祖之自魏入也，反狀已白，而漢大臣不即推尊之，故未敢即立，乃白漢太后，立旻子贇為漢嗣，遣宰相馮道迎贇于徐州。當是時，人皆知太祖之非實意也，旻獨喜曰：「吾兒為帝矣，何患！」乃罷兵，遣人至汴梁。周太祖少賤，黥其頸上為飛雀，世謂之「郭雀兒」。太祖見旻使者，具道所以立贇之意，因自指其頸以示使者曰：「自古豈有雕青天子？幸公無以我為疑。」旻喜，益信以為然。

太原少尹李驤曰：「郭公舉兵犯順，其勢不能為漢臣，必不為劉氏立後。」因勸旻以兵下太行，控孟津以俟變，庶幾贇得立，贇立而罷兵可也。旻大罵曰：「驤腐儒，欲離間我父子！」命左右牽出斬之。驤臨刑歎曰：「吾為愚人畫計，死誠宜矣！然吾妻病，不可獨存，願與之俱死。」旻聞之，即并戮其妻于市，以其事白漢，以明無佗。已而周太祖果代漢，降封贇湘陰公。旻遣牙將李𧦬奉書周太祖，求贇歸太原，而贇已死。旻慟哭，為李驤立祠，歲時祠之。

## 稱帝抗周

旻乃以周廣順元年正月戊寅即皇帝位于太原，授子承鈞為太原尹，判官鄭珙、趙華為宰相，都押衙陳光裕為宣徽使，遣通事舍人李𧦬間行使于契丹。契丹永康王兀欲與旻約為父子之國，旻乃遣宰相鄭珙致書兀欲，稱姪皇帝，以叔父事之而已。兀欲遣燕王述軋、政事令高勳以冊尊旻為漢神武皇帝，并冊旻妻為皇后。兀欲性豪儁，漢使者至，輒以酒肉困之，珙素有疾，兀欲彊之飲，一夕而以醉卒。然兀欲聞旻自立，頗幸中國多故，乃遣其貴臣述軋、高勳以自愛黃騮、九龍十二稻玉帶報聘。

已而兀欲為述軋所弒，述律代立。旻遣樞密直學士王得中聘于述律，求兵以攻周。述律遣蕭禹厥率兵五萬助旻。旻出陰地攻晉州，為王峻所敗。是歲大寒，旻軍凍餒，亡失過半。明年，又攻府州，為折德扆所敗，德扆因取岢嵐軍。

周太祖崩，旻聞之喜。遣使乞兵于契丹。契丹遣楊衮將鐵馬萬騎及奚諸部兵五六萬人號稱十萬以助旻。旻以張元徽為先鋒，自將騎兵三萬攻潞州。潞州李筠遣穆令鈞以步騎三千拒元徽于太平驛，元徽擊敗之，遂圍潞州。

## 南侵兵敗

是時，周世宗新即位，以謂旻幸周有大喪，而天子新立，必不能出兵，宜自將以擊其不意。自宰相馮道等多言不可，世宗意甚銳。顯德元年三月親征，甲午，戰于高平，李重進、白重贊將左，樊愛能、何徽將右，向訓、史彥超居中軍，張永德以禁兵衞蹕。旻亦列為三陣，張元徽居東偏，楊衮居西偏，旻居其中。衮望周師謂旻曰：「勍敵也，未可輕動！」旻奮髯曰：「時不可失，無妄言也！」衮怒而去。旻號令東偏先進，王得中叩馬諫曰：「南風甚急，非北軍之利也，宜少待之。」旻怒曰：「老措大，毋妄沮吾軍！」即麾元徽，元徽擊周右軍，兵始交，愛能、徽退走，其騎軍亂，步卒數千棄甲叛降元徽，呼萬歲聲振川谷。世宗大駭，躬督戰士，士皆奮命爭先，而風勢愈盛，旻自麾赤幟收軍，軍不可遏，旻遂敗。日暮，旻收餘兵萬人阻澗而止。

是時，周之後軍，劉詞將之，在後未至，而世宗銳於速戰，戰已勝，詞軍繼至，因乘勝追擊之，旻又大敗，輜重器甲、乘輿服御物皆為周師所獲。旻獨乘契丹黃騮，自鵰窠嶺間道馳去，夜失道山谷間，得村民為鄉導，誤趨平陽，得佗道以歸，而張元徽戰歿于陣。楊衮怒旻，按兵西偏不戰，故獨全軍而返。旻歸，為黃騮治廄，飾以金銀，食以三品料，號「自在將軍」。

世宗休軍潞州，大宴將士，斬敗將樊愛能、何徽等七十餘人，軍威大振。進攻太原，遣符彥卿、史彥超北控忻口，以斷契丹援路。太原城方四十里，周師去城三百步，圍之匝，自四月至於六月，攻之不克，而彥卿等為契丹所敗，彥超戰歿，世宗遽班師。

初，周師圍城也，旻遣王得中送楊衮以歸，因乞援兵於契丹，契丹發數萬騎助旻，遣得中先還。至代州，代州將桑珪殺防禦使鄭處謙，以城降周，并送得中于周。世宗召問得中虜助兵多少，得中言送衮歸，無所求也，世宗信之。已而契丹敗符彥卿於忻口，得中遂見殺。旻自敗於高平，已而被圍，以憂得疾，明年十一月卒，年六十，子承鈞立。

## 據

* 《新五代史/卷七十》宋歐陽修等撰
# 歐盟

歐羅巴聯盟旗
**歐羅巴聯盟**，歐羅巴洲諸國所締也，或省曰**歐盟**，依一九九二年《馬城條約》而立。當今成員凡廿八國，共作農工商業，共用通貨，曰歐圓。

## 肇造之基礎

* 歐羅巴共同體，析為關稅同盟、統一市場、共同農業政策、共同漁業政策、單一貨幣、申根條約等諸部；
* 共同外交與安全政策
* 刑事事件之警政與司法合作

## 盟國

盟國
今者盟國凡廿八。

1. 一九五〇年創始國
	* 法國
	* 意大利
	* 荷蘭
	* 比利時
	* 盧森堡
	* 聯邦德國（西德）
2. 一九七三年補
	* 愛爾蘭
	* 丹麥
	* 英國
3. 一九八一年補
	* 希臘
4. 一九八六年補
	* 葡萄牙
	* 西班牙
5. 一九九五年補
	* 奧地利
	* 芬蘭
	* 瑞典
6. 二〇〇四年補
	* 波蘭
	* 拉脫維亞
	* 立陶宛
	* 愛沙尼亞
	* 匈牙利
	* 捷克
	* 斯洛伐克
	* 斯洛維尼亞
	* 馬爾他
	* 賽普勒斯
7. 二〇〇七年
	* 保加利亞
	* 羅馬尼亞
8. 二〇一三年
	* 克羅埃西亞

注：一九九〇年，歐盟領土因東德、西德合而張。

是廿八國外，又摩納哥、安道爾諸歐洲小國亦與之有案。

歐盟國之海外領地，若格陵蘭之屬，非南美法屬圭亞那不屬。

賽普勒斯于二〇〇四年五月一日入盟，而其治不及北賽普勒斯土耳其共和國實也。

挪威于一九七二年并一九九四年公投與盟而再，否，不屬。而有「歐洲經濟區協定」（EEA）令得盟享。

塞爾維亞、波士尼亞及赫塞哥維納兩國，歐盟議會視之「將與盟國」。

英國於二〇一六年公投自立於盟，細節猶在商議。

## 考

## 它典

* 歐羅巴聯盟官址
# 成在基

成在基
**成在基**（韓國語︰**성재기**），號審軒，心軒（심헌），韓國人權運動家、哲學者。韓國大邱市人也，原鄕昌寧。一九六七年九月十一日生。嘗任男性連帶創健者，
二〇〇八年後嘗任男性連帶主席。實爲南朝鮮男性人權活動之父也。二〇一三年七月二十六日為自殺，年四十六。

## 外連

* 韩国一男子呼吁捐助 竟“假戏真做”跳江身亡 人民网 2013年07月30日
* 韩国一男子呼吁捐助 竟“假戏真做”跳江身亡 互聯網檔案館存錄，時二〇一九年八月二十日。
* 男子呼籲捐助“假戲真做”跳江身亡 互聯網檔案館存錄，時二〇一三年九月二十三日。 朝鮮日報 2013.07.29
* 韓男子投江自盡 電視台全程拍攝
* 韓國KBS電視臺記者直播一男子自殺全程引爭議